[pic] | IL-KUMMISSJONI EWROPEA | Brussel 27.1.2011 KUMM(2011) 22 finali KOMUNIKAZZJONI MILL-KUMMISSJONI LILL-KUNSILL Is-sitwazzjoni attwali tal-proċedura ta' żbilanċ eċċessiv fl-Istati Membriu valutazzjoni tal-azzjoni meħuda minn Ċipru, il-Finlandja, il-Bulgarija u d-Danimarka b'reazzjoni għar-Rakkomandazzjoni tal-Kunsill tat-13 ta' Lulju 2010 bil-ħsieb li tinġieb fi tmiemha l-qagħda ta' defiċit eċċessiv tal-gvernSEG(2011) 113 finaliSEG(2011) 114 finaliSEG(2011) 115 finaliSEG(2011) 116 finali INTRODUZZJONI U KUNTEST Il-Patt ta’ Stabbiltà u Tkabbir jirrikjedi li l-Kummissjoni tagħti bidu għall-proċedura ta' żbilanċ eċċessiv (PŻE) kull meta d-defiċit ta’ Stat Membru jaqbeż il-valur ta’ referenza ta’ 3 % tal-PDG stabbilit fit-Trattat dwar il-Funzjonament tal-Unjoni Ewropea (TFUE). Il-maġġoranza tal-Istati Membri tal-UE bħalissa għandhom defiċit tal-amministrazzjoni pubblika 'l fuq minn 3 % tal-valur ta' referenza tal-PDG L-oriġini tad-deterjorament ta’ spiss qawwi fid-defiċit kif ukoll il-pożizzjonijiet tad-dejn iridu jitqiesu fil-kuntest tal-kriżi finanzjarja u tat-tnaqqis fir-ritmu ekonomiku globali bla preċedent fl-2008-2009. Filwaqt li rrikonoxxiet ir-rwol importanti tal-politiki baġitarji, il-Kummissjoni talbet li jkun hemm stimolu fiskali fil-Pjan ta' Rkupru Ekonomiku Ewropew tagħha ta' Novembru 2008 li kien approvat mill-Kunsill Ewropew f'Diċembru 2008. F'Ottubru 2009, abbażi tal-ewwel sinjali ta' irkupru, il-Kunsill Ewropew approva strateġija fiskali ta' ħruġ ambizzjuża, li għandha tkun ikkoordinata fl-Istati Membri kollha fil-kuntest ta' implimentazzjoni konsistenti tal-Patt ta' Stabbilità u Tkabbir u tinkludi l-irtirar fil-ħin tal-istimolu fiskali. Kemm-il darba t-tbassir tal-Kummissjoni jibqa' jindika li l-irkupru qed jissaħħaħ u jsir awtosuffiċjenti, il-konsolidament fiskali fl-Istati Membri kollha tal-UE għandu jibda mhux aktar tard mill-2011. Iċ-ċirkustanzi partikolari tal-qagħdiet ta' pajjiż għandhom jitqiesu u għadd ta' pajjiżi jeħtieġ li jikkonsolidaw qabel dan. Madankollu, il-pass ippjanat tal-konsolidament fiskali għandu jkun wieħed ambizzjuż, u jrid imur lil hinn mill-parametru referenzjarju ta' 0.5 % tal-PDG fis-sena f'termini strutturali fil-biċċa l-kbira tal-Istati Membri. Fl-aħħar nett, politiki ta' sostenn importanti għall-istrateġija fiskali ta' ħruġ se jinkludu oqfsa baġitarji nazzjonali msaħħa biex fuqhom tistrieħ il-kredibbiltà tal-istrateġiji u l-miżuri ta’ konsolidament b'appoġġ għas-sostenibbiltà fiskali fuq medda twila ta' żmien, kif ġie enfasizzat mill-PST. Barra minn hekk, l-isforzi fir-riforma strutturali għandhom jissaħħu biex tissaħħaħ il-produttività u jsostnu l-investiment fit-tul. L-istabbiliment tas-semestru Ewropew dwar il-politika ta' koordinazzjoni u r-riforma li għaddejja tal-governanza ekonomika fl-UE qed jappoġġa dan il-proċess ta' konsolidazzjoni. It-tbassir tal-ħarifa 2010 tas-servizzi tal-Kummissjoni kkonfermaw li l-ekonomija reali wriet sinjali ta' titjib f'xi oqsma, filwaqt li l-inċertezzi għadhom hemm. Perjodi ta' kunfidenza mill-ġdid lejn it-tkabbir jalternaw ma' perjodi għan-niżla/negattivi, anke minħabba r-riskji assoċjati mas-suq tad-dejn sovran. L-ekonomiji Ewropej qef jaffaċċjaw aġġustamenti kbar. Is-settur finanzjarju għadu ma rritornax għal kundizzjonijiet normali u hemm sitwazzjonijiet ta' vulnerabbiltà għal stress u dipendenza fuq appoġġ mill-istat. F'dan il-kuntest, il-ftehim tal-Kunsill Ecofin tad-9 ta' Mejju 2010 u l-istabbilment ta' salvagwardji finanzjarji jirrappreżentaw passi importanti biex tkun salvagwardjata l-istabbiltà taż-żona tal-euro u l-ekonomiji tal-UE. F'dan l-isfond, fit-12 ta' Jannar 2011, il-Kummissjoni nidiet l-ewwel Semestru Ewropew ta' koordinazzjoni ta' politika ekonomika mal-Istħarriġ Annwali dwar it-Tkabbir. Is-Semestru Ewropew se jipprovdi l-qafas għall-alinjament tal-iskedar u l-valutazzjoni tal- Programmi ta' Stabbiltà u Konverġenza dwar perspettiva makroekonomika u pjanijiet fiskali, mal- Programmi ta' Riforma Nazzjonali dwar il-progress lejn il-miri Ewropa 2020. L-Istħarriġ Annwali dwar it-Tkabbir jiffoka fuq approċċ integrat, li jinkludi l-bżonn għal konsolidazzjoni fiskali rigoruża għat-tisħiħ tal-istabbiltà ekonomika, riformi għas-suq tax-xogħol għal iktar impjiegi u miżuri li jsaħħu t-tkabbir. B'mod speċifiku, l-Istati Membri kollha, speċjalment dawk fil-proċedura ta' żbilanċ eċċessiv, għandhom iżommu t-tkabbir tan-nefqa pubblika ferm inqas mir-rata tax-xejra fuq perjodu ta' żmien medju tat-tkabbir tal-PDG, filwaqt li għandhom jagħtu prijorità lin-nefqa għal tkabbir sostenibbli li ma jagħmilx ħsara f'oqsma bħar-riċerka, l-edukazzjoni u l-enerġija. Barra minn hekk, l-Istati Membri fil-proċedura ta' żbilanċ eċċessiv għandhom jistabbilixxu l-perkors tan-nefqa u l-miżuri wesgħin li beħsiebhom jieħdu sabiex jeliminaw id-defiċits eċċessivi tagħhom. Fl-aħħar nett, l-Istati Membri li qed jaffaċċjaw defiċits baġitarji strutturali kbar, livelli għoljin ħafna ta' dejn pubbliku jew livelli għoljin ta' diffikultà finanzjarja, jeħtieġ li jantiċipaw l-isforzi tagħhom fl-2011. F'każijiet meta t-tkabbir ekonomiku jew id-dħul jirriżultaw ogħla milli mistennija, il-konsolidazzjoni fiskali għandha tkun aċċellerata. IS-SITWAZZJONI ATTWALI TAL-PROċEDURA TA' żBILANċ EċċESSIV FL-ISTATI MEMBRI Bħalissa l-Istati Membri kollha minbarra l-Estonja, il-Lussemburgu u l-Isvezja jinsabu fil-Proċedura ta' Żbilanċ Eċċessiv. Wara l-valutazzjoni pożittiva tal-azzjoni meħuda mill-Istati Membri kkonċernati, il-PŻE għal dsatax-il Stat Membru issa hija miżmuma sospiża[1]. Abbażi tal-informazzjoni disponibbli bħalissa, il-biċċa l-kbira jinsabu fit-triq it-tajba biex inaqqsu d-defiċit tagħhom f'konformità mar-rakkomandazzjonijiet tal-Kunsill. Madankollu, minkejja l-valutazzjoni pożittiva attwali, il-Kummissjoni tqis li għadd ta' riskji għadhom jeżistu f'xi Stati Membri kkonċernati. Fir-rigward tal-Istati Membri l-oħra, il-Kummissjoni issa wettqet valutazzjoni tal-azzjoni meħuda minn Ċipru, il-Finlandja, il-Bulgarija, u d-Danimarka f'konformità mal-Artikolu 9(3) tar-Regolament (KE) Nru 1467/97[2] (ara t-Taqsima 3 u l-Anness). Għall-Irlanda, li għaliha l-Kunsill ħareġ l-aħħar rakkomandazzjonijiet tiegħu skont l-Artikolu 126(7) fis-7 ta' Diċembru, il-Kummissjoni se tagħmel valutazzjoni simili wara l-iskadenza tas-7 ta' Ġunju kif previst fl-aħħar rakkomandazzjoni. Kif rikjest mill-Patt ta' Stabbiltà u Tkabbir, il-Kummissjoni se tkompli timmonitorja l-iżviluppi baġitarji mill-qrib u se tadotta r-rakkomandazzjonijiet neċessarji għall-Kunsill biex jieħu passi ulterjuri taħt l-PŻE fi kwalunkwe ħin meta ma tkunx qed tkun implimentata minn Stat Membru jew li tkun inadegwata skont it-Trattat u r-Regolament (KE) Nru 1467/97. Il-previżjoni tal-ħarifa 2010 tas-servizzi tal-Kummissjoni qed tbassar li d-defiċit tal-amministrazzjoni pubblika se jonqos minn 6.8 % tal-PDG fl-2010 għal 5.1 % tal-PDG fl-2011 fl-UE u minn 6.3 % għal 4.6 % għaż-żona tal-euro. L-isforz fiskali mill-Istati Membri, espress bħala titjib fid-defiċit strutturali (id-defiċit nett tal-impatt ċikliku u miżuri ta' politika temporanji), huwa stmat li jammonta għal punt perċentwali (1 %) tal-PDG fl-UE (1.1. punti perċentwali fiż-żona tal-euro) fl-2011. L-enfasi fuq miżuri strutturali (jiġifieri miżuri għal tul ta' żmien twil) hija importanti fl-isfond tar-rakkomandazzjoni tal-Kunsill li l-Istati Membri għandhom iniżżlu d-defiċit tal-amministrazzjoni pubblika għal inqas minn 3 % tal-PDG b'mod kredibbli u sostenibbli. Xi Stati Membri (il-Ġermanja, il-Pajjiżi l-Baxxi, il-Finlandja, il-Bulgarija u Malta) huma mbassra li se jikkoreġu d-defiċit eċċessiv fil-perjodu previst u anke qabel il-limitu ta' żmien rispettiv stipulat mill-Kunsill. F'ħafna każijiet, l-isforz fiskali fl-2011 se jaqbeż (b'mod sinifikanti) l-isforz fiskali annwali medju rakkomandat mill-Kunsill fil-kuntest tal-PŻE. Fl-Awstrija u fid-Danimarka, id-defiċit huwa mistenni li jiġi qrib il-valur ta' referenza diġà fl-2012, is-sena qabel l-iskadenza stipulata mill-Kunsill. Fl-Awstrija, miżuri addizzjonali f'Diċembru se jġibu d-defiċit anke eqreb il-valur ta' referenza. Fil-biċċa l-kbira tal-każijiet, it-titjib fil-bilanċ struttrali fl-2011 huwa b'mod ġenerali f'konformità mal-isforz fiskali rrakkomandat, li minħabba ċ-ċirkustanzi eċċezzjonali, normalment kien jingħata f'termini ta' medja annwali sal-limitu taż-żmien għall-korrezzjoni. Fl-2011, it-titjib fil-bilanċ strutturali fil-Portugall, Spanja, Franza u r-Rumanija huwa previst li jkun ogħla mill-isforz fiskali aannwali medju meħtieġ. Titjib fil-bilanċ strutturali f'konformità mal-isforz fiskali annwali medju huwa previst għar-Renju Unit. Abbażi tal-informazzjoni attwali, l-isforz annwali medju meħtieġ li jibqa' biex ikun ikkorreġut id-defiċit eċċessiv sal-2012 għar-Rumanija, l-2013 għall-Portugall, Spanja u Franza u sas-sena finanzjarja 2014/15 għar-Renju Unit, jidher li jista' jintlaħaq. Fl-Italja u s-Slovenja, it-titjib tal-bilanċ strutturali kemm fl-2010 kif ukoll fl-2011 ma kienx jilħaq l-isforz fiskali annwali medju meħtieġ u d-defiċit tal-amministrazzjoni pubblika huwa ogħla milli antiċipat fl-aħħar aġġornament tal-programm ta' stabbiltà (b'mod partikolari fis-Slovenja). L-isforz annwali medju li baqa' sabiex ikun ikkorreġut id-defiċit eċċessiv sal-2012 għall-Italja u sal-2013 għas-Slovenja jidher li huwa limitat u li jista' jintlaħaq. Fil-każ tas-Slovakkja, l-iżviluppi baġitarji fl-2010 irriżultaw li huma agħar milli antiċipat fl-aħħar aġġornament tal-programm ta' stabbiltà. Madankollu, il-baġit tal-2011 jinkludi pakkett sinjifikanti ta' miżuri ta' konsolidazzjoni li huwa previst li jġib il-konsolidazzjoni fiskali lura fit-triq it-tajba. Għar-Repubblika Ċeka, il-Kunsill irrakkomanda għall-2010 mira f'termini tal-bilanċ tal-amministrazzjoni pubblika, li l-previżjoni tal-ħarifa qed tbassar li se jintlaħqu, segwita minn tnaqqis ftit iktar mgħaġġel milli previst fl-aħħar aġġornament tal-programm ta' konverġenza, xprunati minn kundizzjonijiet ċikliċi mtejba. Għalkemm għall-2011, it-titjib fil-bilanċ strutturali huwa inqas mill-isforz fiskali annwali medju rikjest, l-isforz fiskali medju annwali addizzjonali meħtieġ biex id-defiċit jinġieb inqas minn 3 % tal-PDG sad-data tal-iskadenza, għandu jintlaħaq sew. Wara l-previżjonijiet tal-ħarifa 2010, Ċipru u l-Latvja adottaw miżuri ulterjuri li għandhom iġibu s-sitwazzjoni baġitarja f'konformità mar-rakkomandazzjonijiet tal-Kunsill. Għal-Litwanja, il-previżjoni għadha ma tinkludix l-impatt ta' klawsola ta' kontinġenza fil-baġit, li twassal għal baġit supplimentari f'każ li l-miri tal-PŻE ikunu f'riskju. Għall-Belġju (fejn ir-riżultati baġitarji għall-2010 kien aħjar milli mistennija), il-previżjoni għadha ma tinkludix il-baġit għall-2011, iżda sadanittant, l-awtoritajiet ħabbr l-impenn tagħhom biex inaqqsu d-defiċi għal inqas minn 4 % fl-2011, li huwa aħjar milli previst fl-aħħar aġġornament tal-programm ta' stabbiltà. Għall-Greċja, il-Kunsill adotta f'Mejju 2010 deċiżjoni riveduta bħala notifika skont l-Artikoli 126(9) u 136 TFUE, tal-istabbiliment tal-2014 bħla d-data ta' skadenza għall-korrezzjjoni tad-defiċit eċċessiv. Il-Greċja għandu tilħaq defiċit ta' 8 % tal-PDG fl-2010, 7.6 % fl-2011, 6.5 % fl-2012, 4.9 % fl-2013 u 2.6 % fl-2014. Għal dan il-għan, matul il-perjodu 2009-2014, għandu jinkiseb titjib fil-bilanċ strutturali ta’ mill-inqas 10% tal-PDG. Fil-Komunikazzjoni tagħha tad-9 ta' Diċembru, il-Kummissjoni kkonkludiet li l-Greċja qed tikkonforma b'mod sodisfaċenti mad-Deċiżjoni tal-Kunsill ta' Mejju. B'mod ġenerali, fl-isfond tal-previżjoni tal-ħarifa 2010 u informazzjoni sussegwenti wara l-pubblikazzjoni tal-previżjoni, il-Kummissjoni ma tqisx azzjoni meħuda minn l-ebda mill-Istati Membri msemmija hawn fuq biex tikkoreġi d-defiċit eċċessiv li huwa inadegwat. Għal dawk l-Istati Membri li għalihom l-isforz fiskali fl-2011 (u fl-2010 meta applikabbli) ikun inqas mill-isforz medju annwali meħtieġ, l-isforz addizzjonali għall-kumplament tal-perjodu ta' konsolidazzjoni jidher li jista' jintlaħaq sew. Madankollu, ikbar ma jkun l-aġġustament baġitarju meħtieġ, iktar ikun jinħass il-bżonn li jkun evitat kwalunkwe telf u li jkunu antiċipati l-miżuri baġitarji neċessarji. B'mod partikolari, il-Kummissjoni tistieden lil dawk l-Istati Membri, li l-isforz tal-aġġustament tagħhom ikun inqas mill-isforz annwali medju rrakkomandat mill-Kunsill, biex iżidu l-isforzi ta' konsolidazzjoni tagħhom u fejn meħtieġ, isaħħu l-istrateġija ta' konsolidazzjoni tagħhom permezz tat-tħabbir ta' miżuri deċiżivi, konkreti u strutturali, b'mod partikolari fil-preparazzjoni tal-programmi ta' stabbiltà u konverġenza li għandhom ikunu sottomessi lill-Kunsill u lill-Kummissjoni f'April fis-Semestru Ewropew. Għall-Ungerija, il-previżjoni tal-ħarifa bassret defiċit ta' 4.7 % tal-PDG fl-2011. Madankollu, l-impatt ta' darba tal-bidliet adottati sussegwentement għas-sistema tal-pensjoni jista' jġib id-defiċit nominali tal-baġit għal inqas minn 3 % tal-PDG fl-2011. Minkejja dan, il-bilanċ strutturali se jkompli jeħżien fl-2011, bil-konsegwenza li l-baġit jerġa' jmur lura għal defiċit ta' madwar 5 % tal-PDG fl-2012 jekk ma tittieħed l-ebda miżura addizzjonali. Sforzi ta' konsolidazzjoni sinifikanti addizzjonali se jkunu meħtieġa mill-2011, biex jiżguraw korrezzjoni sostenibbli tad-defiċit eċċessiv sal-2011, il-limitu taż-żmien stabbilit mill-Kunsill. Fil-Polonja, id-defiċit għall-2010 huwa proġettat għal 7.9 % li huwa punt (1) perċentwali ogħla milli previst fil-programm ta' konverġenza tal-2010, u huwa nieqes minn titjib strutturali. Wara l-previżjoni tal-ħarifa 2010, il-Polonja ħabbret miżuri addizzjonali li, jekk ikunu adottati, b'mod ġenerali jistgħu jwasslu l-isforz fiskali fl-2011 biex jikkonforma mal-medja rrakkomandata tal-isforz fiskali annwali. Sforzi ta' konsolidazzjoni sinifikanti addizzjonali se jkunu meħtieġa fil-perjodu bejn l-2011 u l-2012 sabiex id-defiċit tal-amministrazzjoni pubblika jinġeb inqas minn 3 % tal-PDG fl-2012, il-limitu ta' żmien stabbilit mill-Kunsill. Fl-isfond ta' dak kollu msemmi hawn fuq, il-Kummissarju Rehn indirizza ittra lill-Ungerija u lill-Polonja u talabhom jikkonfermaw mill-ġdid l-impenn tagħhom biex jirrispettaw b'mod sħiħ ir-rakkomandazzjonijiet mill-Kunsill u biex iħabbru malajr miżuri permanenti, konkreti u speċifiċi li huma neċessarji biex isaħħu dan l-impenn. VALUTAZZJONI TAL-AZZJONI MEħUDA F'ċIPRU, FIL-FINLANDJA, FIL-BULGARIJA U FID-DANIMARKA F'konformità mal-Artikolu 9(3) tar-Regolament tal-Kunsill 1467/97, li jgħid li wara l-iskadenza tal-limitu taż-żmien għal Stat Membru biex jieħu miżuri wara rakkomandazzjoni skont l-Artikolu 126(7) tat-Trattat, "... il-Kummissjoni għandha tinforma lill-Kunsill jekk hija tqis li l-miżuri meħudin huma biżżejjed biex jiġi żgurat progress adegwat lejn il-korrezzjoni tad-defiċit eċċessiv fil-limiti ta ’ żmien stabbiliti mill-Kunsill, dment li jiġu implimentati fis-sħiħ u li l-iżviluppi ekonomiċi huma konformi mal-previżjonijiet ", din it-taqsima (u l-Anness għal din il-Komunikazzjoni) jevalwa l-azzjoni meħuda minn Ċipru, il-Finlandja, il-Bulgarija u d-Danimarka b'reazzjoni għar-rakkomandazzjoni tal-Kunsill tat-13 ta' Lulju 2010, bl-għan li tinġieb fit-tmiem is-sitwazzjoni ta' defiċit eċċessiv. Dawn ir-rakkomandazzjonijiet kienu bbażati fuq il-previżjoni tar-rebbiegħa 2010 tas-servizzi tal-Kummissjoni u fuq prinċipji miftiehma li huma l-bażi tal-istrateġija ta' ħruġ fiskali Il-Kunsill iffissa d-data tat-13 ta' Jannar 2011 biex tittieħed azzjoni effettiva b'reazzjoni għar-rakkomandazzjonijiet. Skont ir-Regolament (KE) Nru 1467/972 u l-Kodiċi tal-Kondotta rivedut[3], Stat Membru għandu jitqies li jkun ħa azzjoni effettiva jekk ikun aġixxa f'konformità mar-rakkomandazzjoni tal-Artikolu 126(7) tat-TFUE. Il-Kodiċi tal-Kondotta jiddikjara li l-valutazzjoni tal-azzjoni effekaċi għandha b'mod partikolari tqis jekk l-Istat Membru kkonċernat kisibx it-titjib annwali tal-bilanċ tiegħu aġġustat b'mod ċikliku, bl-esklużjoni ta' miżuri ta' darba u miżuri oħra temporanji, irrakkomandati inizjalment mill-Kunsill. Jistipula wkoll li fil-każ li l-aġġustament osservat ikun inqas minn dak rakkomandat, għandha ssir analiżi bir-reqqa tar-raġunijiet għan-nuqqasijiet. Fil-każ ta' aġġustament multiannwali, il-Kodiċi tal-Kondotta jispeċifika li l-aġġustament għandu jiffoka primarjament fuq il-miżuri meħuda biex ikun żgurat aġġustament fiskali adegwat fis-sena ta' wara l-identifikazzjoni tad-defiċit eċċessiv. F'dan il-kuntest, il-Kummissjoni evalwat l-azzjoni meħuda minn Ċipru, il-Finlandja, il-Bulgarija u d-Danimarka, b'reazzjoni għar-rakkomandazzjonijiet tal-Kunsill tat-13 ta' Lulju 2010. Jidher li abbażi tal-informazzjoni disponibbli attwalment, Ċipru, il-Finlandja, il-Bulgarija u d-Danimarka ħadu azzjoni li tirrappreżenta progress xieraq lejn il-korrezzjoni tad-defiċit eċċessiv fil-limiti taż-żmien stabbiliti mill-Kunsill. Il-Kummissjoni tqis għalhekk, li fil-preżent għal dawn l-Istati Membri, mhuma meħtieġa ebda miżuri ġodda fil-proċedura ta' żbilanċ eċċessiv. Id-dettalji ta' din il-valutazzjoni jinsabu fit-taqsimiet speċifiċi għall-pajjiż fl-Anness għal din il-komunikazzjoni. Il-Kummissjoni se tkompli timmonitorja mill-qrib l-iżviluppi baġitarji f'Ċipru, il-Finlandja, il-Bulgarija u d-Danimarka f'konformità mat-Trattat u d-dispożizzjonijiet tal-Patt ta' Stabbiltà u Tkabbir. ANNESS ĊIPRU Proċedura ta' żbilanċ eċċessiv u r-rakkomandazzjonijiet l-aktar riċenti Skont in-notifika tal-Proċedura ta' Żbilanċ Eċċessiv (PŻE) ta' April 2010, id-defiċit tal-amministrazzjoni pubblika f'Ċipru laħaq 6.1 % tal-PDG fl-2009 minn surplus ta' 0.9 % fl-2008. Dan kien riżultat ukoll ta' tnaqqis fir-ritmu ekonomiku u ta' miżuri diskrezzjonali bħala reazzjoni għat-tnaqqis fir-ritmu ekonomiku (skont il-Pjan Ewropew ta' Rkupru Ekonomiku (PERE) iżda wkoll ta' effetti ta' kompożizzjoni pjuttost kbar b'riżultat ta' mudell ta' tkabbir tal-PDG li kien fih ħafna anqas dħul mit-taxxi. Fl-istess waqt, id-dejn gross tal-amministrazzjoni pubblika laħaq 56.2 % tal-PDG, inqas mill-valur ta' referenza tal-PDG ta' 60 % iżda li qed jiżdied. F'dan l-isfond, fit-13 ta' Lulju 2010, il-Kunsill iddeċieda li kien jeżisti defiċit eċċessiv u indirizza rakkomandazzjonijiet lill-Ċipru f'konformità mal-Artikolu 126(7) TFUE bl-għan li tinġieb fi tmiem is-sitwazzjoni ta' defiċit eċċessiv tal-amministrazzjoni pubblika sal-2012[4]. Fir-rakkomandazzjonijiet tiegħu, il-Kunsill stabbilixxa skadenza tat-13 ta' Jannar 2011 sabiex tittieħed azzjoni effikaċi. B'mod partikolari, il-Kunsill irrakkomanda lil Ċipru biex ġġib l-iżbilanċ tal-amministrazzjoni pubblika taħt it-3 % tal-PDG b'mod kredibbli u sostenibbli billi jieħu azzjoni fuq perjodu ta' żmien medju. B'mod speċifiku għal dan il-għan, Ċipru għandu: (a) jieħu l-miżuri meħtieġa biex inaqqsu d-defiċit tal-2010 sa taħt is-6 % tal-PDG u jiddefinixxu strateġija ta' konsolidament abbażi tan-nefqa, sabiex id-defiċit jitnaqqas sa taħt il-valur ta' referenza sal-2012. (b) għal dan l-għan jiżgura medja ta’ sforz fiskali annwali tal-anqas ta’ 1½ % tal-PDG għall-perjodu 2011-2012, li għandu jikkontribwixxi wkoll biex il-proporzjon tad-dejn gross tal-gvern jerġa’ jaqbad it-triq tat-tnaqqis b'mod li jqarreb il-valur ta' referenza b'pass sodisfaċenti billi jikseb lura livell xieraq tas-surplus primarju; u (c) jispeċifika u jimplimenta b'mod rigoruż il-miżuri li huma neċessarji għall-korrezzjoni tad-defiċit eċċessiv sal-2012 jekk il-kundizzjonijiet ċikliċi jippermettu u jħaffu t-tnaqqis tad-defiċit jekk il-kundizzjonijiet ekonomiċi jew baġitarji jkunu aħjar minn dawk mistennija bħalissa. Biex jillimitaw ir-riskji għall-aġġustament, kienu rikjesti t-tisħiħ tan-natura vinkolanti tal-qafas baġitarju ta' Ċipru fuq perjodu ta' żmien medju u t-titjib tal-monitoraġġ tal-eżekuzzjoni tal-baġit matul is-sena. Barra minn hekk, l-awtoritajiet Ċiprijotti kienu rrakkomandati biex itejbu s-sostenibbiltà fuq perjodu ta' żmien twil tal-finanzi pubbliċi billi jimplimentaw miżuri ta’ riforma li jikkontrollaw l-infiq fuq il-pensjonijiet u l-kura tas-saħħa sabiex tiġi kkontrollata ż-żieda mistennija fl-infiq marbut mal-età. Fl-aħħarnett, Ċipru kien rakkomandat jaħtaf l-opportunità, lil hinn mill-isforz fiskali, inkluż permezz ta’ kundizzjonijiet ekonomiċi mtejba, biex iħaffef it-tnaqqis tal-proporzjon tad-dejn gross lura lejn il-valur ta' referenza ta' 60 % tal-PDG. Il-Kunsill stabbilixxa d-data ta' skadenza tat-13 ta' Jannar 2011 għal Ċipru biex jieħu azzjoni effikaċi biex jieħu miżuri li jnaqqsu d-defiċit 2010 għal mhux iktar minn 6 % tal-PDG u jiddefinixxi strateġija ta' konsolidazzjoni abbażi tan-nefqa, biex id-defiċit jonqos iktar mill-valur ta' referenza sal-2012 billi jkun żgurat sforz fiskali annwali medju ta' mill-inqas 1½ % tal-PDG matul il-perjodu 2011-2012. Il-Kummissjoni tagħmel il-valutazzjoni tagħha tal-azzjoni meħuda, wara l-adozzjoni mill-gvern tal-baġit għall-2011 b'rabta mill-qrib mal-pakkett ta' miżuri ta' konsolidazzjoni fiskali fis-16 ta' Diċembru, u abbażi tal-previżjoni tas-servizzi tal-Kummissjoni tal-ħarifa 2010, li tinkorpora abbozz tal-baġit. Valutazzjoni tal-azzjoni meħuda Il-previżjonijiet tal-ħarifa 2010 tas-servizzi tal-Kummissjoni, abbażi tal-informazzjoni disponibbli dak iż-żmien, inkluż l-abbozz ta' baġit, stmaw li d-defiċit tal-baġit deher li stabbilizza fl-2010 f'livell simili għal dak tas-sena ta' qabel jiġifieri fil-livell ta' 5.9 % tal-PDG, minħabba li żieda marġinali fid-dħulijiet kienet ibbilanċjata b'mod sħiħ minn żieda fil-nefqiet. Madankollu, dejta abbażi tal-pagamenti tal-kontijiet ikkonsolidati tal-gvern ċentrali u fondi amministrati għall-perjodu Jannar – Novembru 2010, jidhru li jappoġġaw l-istima għal defiċit baġitarju inqas milli previst, minħabba li juru tnaqqis tad-defiċit u titjib ta' 0.5 punti perċentwali matul l-istess perjodu tal-2009. Il-Kummissjoni għalhekk ikkonkludiet li l-eżitu baġitarju tal-2010 mistenni li jkun f'konformità mar-rakkomandazzjoni tal-Kunsill li jitnaqqas id-defiċit tal-2010 għal mhux iktar minn 6 % tal-PDG. Barra minn hekk, minħabba li l-kundizzjonijiet ekonomiċi qed jirriżultaw aħjar milli kien mistenni meta nħarġu r-rakkomandazzjonijiet mill-Kunsill, kien hemm ftit tħaffif fil-pass għat-tnaqqis tad-defiċit. Abbażi tal-abbozz ta' baġit għall-2011 disponibbli dak iż-żmien, il-previżjoni tal-ħarifa 2010 tas-servizzi tal-Kummissjoni[5], bassret tnaqqis ta' 5.7 % tal-PDG għall-2011. Għall-2011, il-Liġi tal-Baġit[6], timmira għal defiċit ta' 4.5 % tal-PDG, abbażi ta' defiċit stmat għall-2010 ta' ftit inqas minn 6 % tal-PDG. Min-naħa tad-dħul, il-baġit ma jinkorpora l-ebda miżuri addizzjonali, minbarra l-eliminazzjoni gradwali tal-ħelsien mit-taxxa, li kienet parti mill-miżuri ta' stimolu, u l-armonizzazzjoni tad-dazji tas-sisa fuq prodotti tal-pitrolju, li daħlu fis-seħħ f'Lulju li għadda. Minkejja dan, dawn kienu parzjalment ibbilanċjati minn tnaqqis fi dħulijiet oħra attwali. Min-naħa tal-infiq, il-baġit għandu l-għan li jiffranka permezz tat-tnaqqis tan-nefqa operazzjonali, kif ukoll billi jirristrinġi l-investiment pubbliku u l-impjieg. Madankollu, dawn l-elementi huma bbilanċjati b'mod sħiħ b'żieda tat-total tas-salarji pubbliċi, tal-pagamenti tal-interessi u tal-infiq soċjali. Bl-għan li jitnaqqas id-defiċit tal-baġit għal 4.5 % tal-PDG f'konformità mar-rakkomandazzjonijiet tal-Kunsill ta' Lulju li għadda sabiex tinġieb fit-tmiem is-sitwazzjoni ta' żbilanċ eċċessiv tal-amministrazzjoni pubblika (PŻE 126.7), l-awtoritajiet Ċiprijotti adottaw pakkett ta' konsolidazzjoni fiskali b'rabta mill-qrib mal-adozzjoni tal-Baġit. Kif spjegat fl-ittra mibgħuta mill-Ministru tal-Finanzi Stavrakis lill-Kummissarju Rehn fis-7 ta' Jannar 2011, l-awtoritajiet stmaw il-konsolidazzjoni li tirriżulta minn dan il-pakkett li hija punt (1) perċentwali tal-PDG, li minnu 0.6 punti perċentwali huma fin-naħa tad-dħul u ta' natura permanenti. Barra minn hekk, il-partiti ta' koalizzjoni qablu dwar sett ta' miżuri addizzjonali, li se jitressaq quddiem il-Parlament għall-approvazzjoni fi Frar 2011. Dan huwa stmat li se jrendi 0.6 punti perċentwali addizzjonali tal-PDG ta' konsolidazzjoni fl-2011, kemm min-naħa tal-miżuri li jappoġġaw id-dħul kif ukoll min-naħa tal-miżuri li jinkludu n-nefqa. Il-previżjoni tal-ħarifa 2010 tas-servizzi tal-Kummissjoni ma tinkorporax il-pakkett ta' miżuri ta' konsolidazzjoni adottat riċentiment, minħabba li dan ma kienx disponibbli fid-data tal-għeluq. Din il-previżjoni timplika titjib fil-bilanċ strutturali (il-bilanċ aġġustat b'mod ċikliku bl-esklużjoni ta' miżuri ta' darba u miżuri temporanji oħra) b' ¾ punti perċentwali tal-PDG għall-2011, wara impatt newtrali fl-2010. L-adozzjoni tal-pakkett ta' konsolidazzjoni fiskali msemmi iktar qabel, meħuda b'valur nominali, ittejjeb kemm l-intestatura kif ukoll il-bilanċ strutturali b'punt(1) perċentwali tal-PDG. L-adozzjoni ta' sett addizzjonali ta' miżuri pendenti, li jammonta għal 0.6 punti perċentwali tal-PDG, hija mistennija li jkollha impatt simili. Kumplessivament, it-titjib tal-bilanċ nominali u dak strutturali fl-2011, għandha tkun madwar 2¼ punti perċentwali tal-PDG Minħabba li jibbenefika mill-effett tal-bażi tar-riżultat tad-defiċit iktar baxx milli mistenni fl-2010 (b'0.4 punti perċentwali tal-PDG), il-bilanċ tal-intestatura għalhekk mistenni jilħaq sa 3¾ % tal-PDG fl-2011. Madankollu, hemm riskji għall-kisba tal-miri tad-defiċit, b'mod partikolari li jirriżultaw mill-prattika standard tal-adozzjoni ta' baġits supplimentari matul is-sena. Nuqqasijiet fit-trasferimenti soċjali minħabba pressjoni biex jiġu adottati miżuri li jtaffu l-impatt ta' żidiet fit-taxxi indiretti u l-impatt tal-indiċizzazzjoni tas-salarji (COLA) fuq in-nefqa pubblika għas-salarji, fil-każ ta' żieda fl-inflazzjoni ogħla milli mistenni, ukoll jippreżentaw riskju konsiderevoli. Barra minn hekk, hemm riskji għall-impatt baġitarju ta' miżuri ta' konsolidazzjoni mħabbra iżda mhux adottati minħabba pressjonijiet minn partijiet milquta. F’dan il-kuntest, il-Kummissjoni tikkonkludi li Ċipru żgura sforz fiskali ta’ mill-inqas 1½ punt perċentwali tal-PDG u ħa azzjoni effikaċi biex sal-2011 ittemm il-qagħda preżenti ta’ defiċit eċċessiv sal-2012. Madankollu, il-biċċa l-kbira tal-miżuri ta' konsolidazzjoni fiskali adottati minn Ċipru kienu fuq in-naħa tad-dħul minkejja r-rakkomandazzjoni tal-Kunsill għal strateġija ta' konsolidazzjoni mmexxija minn nefqa. Fil-previżjoni tal-ħarifa 2010, is-servizzi tal-Kummissjoni stmaw li l-proporzjoni gross ta' Ċipru tad-dejn mqabbel mal-PDG kien se jiżdied għal 65.2 % sal-2011, minħabba defiċit primarju ogħla. L-awtoritajiet Ċiprijotti bassru li d-dejn tal-amministrazzjoni pubblika kellu jiżdied għal kważi 62 % tal-PDG fl-2010, minn 58 % fl-2009, speċjalment minħabba l-impatt negattiv tad-defiċit primarju. Għall-2011, l-awtoritajiet qed ibassru żieda żgħira fil-proporzjon tad-dejn għal 63.8 % għal darb'oħra minħabba d-defiċit primarju. Madankollu, l-adozzjoni tal-pakkett ta' konsolidazzjoni fiskali hija mistennija tistabbilizza l-proporzjoni tad-dejn meta mqabbel mal-PDG fl-2011 f'livelli simili għall-2010, permezz tat-trażżin tad-defiċit primarju. Il-kontinwazzjoni tal-miżuri ta' konsolidazzjoni fl-2012, flimkien mal-aċċellerazzjoni tat-tkabbir għandhom jikkontribbwixxu biex id-dejn ikun riversjat f'xejra ta' tnaqqis. Fid-dawl tal-previżjonijiet tas-servizzi tal-Kummissjoni, u l-miżuri meħuda wara d-data tal-għeluq tal-previżjoni, Ċipru huwa mistenni jġib lura l-proporzjon tad-dejn gross tal-amministrazzjoni pubblika fil-perkors tat- tnaqqis skont il-previżjonijiet. Fl-aħħar nett, ma kien irrappurtat ebda progress fil-qasam tat-tisħiħ tal-governanza fiskali, bħall-aċċellerazzjoni tal-implimentazzjoni u t-tisħiħ tan-natura vinkolanti tal-qafas baġitarju ta' Ċipru fuq perjodu ta' żmien medju ta' tliet snin (meduim-term budgetary framework (MTBF)). Pjanijiet għal riformi ulterjuri għas-sistema tal-pensjonijiet għadhom qed ikunu diskussi. Konklużjonijiet Abbażi tal-informazzjoni disponibbli attwalment, jidher li Ċipru ħa azzjoni li tirrappreżenta progress xieraq lejn il-korrezzjoni tad-defiċit eċċessiv fil-limiti taż-żmien stabbiliti mill-Kunsill. B’mod partikolari, Ċipru ħad miżuri biex sal-2012 jikkoreġi d-defiċit eċċessiv, filwaqt li jiżgura sforz fiskali adegwat fl-2011, f’konformità mar-rakkomandazzjonijiet tal-Kunsill. Madankollu, hemm riskji għall-kisba tal-miri tad-defiċit, li prinċiparjament tirriżulta mill-prattika standard tal-adozzjoni ta' baġits supplimentari matul is-sena, iżda anke minħabba nuqqasijiet fit-trasferimenti soċjali u l-impatt tal-indiċizzazzjoni tas-salarji (COLA) fuq l-ammont tas-salarji pubbliċi. Fid-dawl ta' dawn ir-riskji, l-awtoritajiet Ċiprijotti għandhom jimmonitorjaw mill-qrib l-iżviluppi baġitarji u jkunu lest jieħdu miżuri korrettivi jekk jimmaterjalizza xi wieħed minn dawn ir-riskji. Barra minn hekk, il-Kummissjoni hija tal-opinjoni li Ċipru jeħtieġ ikun aktar effikaċi fit-tisħiħ tan-natura vinkolanti tal-qafas baġitarju tiegħu fuq perjodu ta' żmien medju u fl-introduzzjoni ta' miżuri mmirati biex jindirizzaw is-sostenibbiltà fit-tul tal-finanzi pubbliċi ta’ Ċipru, f’konformità mar-rakkomandazzjonijiet tal-Kunsill. Abbażi ta' din l-istima, il-Kummissjoni tikkunsidra li bħalissa m'huma meħtieġa l-ebda passi oħra fil-proċedura dwar żbilanċ eċċessiv ta' Ċipru. Il-Kummissjoni se tkompli timmonitorja mill-qrib l-iżviluppi baġitarji f'Ċipru, f'konformità mat-Trattat u d-dispożizzjonijiet tal-Patt ta' Stabbiltà u Tkabbir. Tabella: Tqabbil tal-previżjonijiet makroekonomiċi u baġitarji ewlenin 2008 | 2009 | 2010 | 2011 | PDG Reali (bidla f'%) | COM | 3.6 | -1.7 | 0.5 | 1.5 | CY | 3.6 | -1.7 | 0.6 | 1.5 | SP | 3.6 | -1.7 | 0.5 | 1.5 | Differenza bejn produzzjoni reali u potenzjali (% tal-PGD potenzjali) | COM2 | 3.1 | -1.2 | -2.2 | -1.8 | CY | mhux applikabbli | mhux applikabbli | mhux applikabbli | mhux applikabbli | SP1 | 2.9 | -1.3 | -2.4 | -2.5 | Bilanċ tal-amministrazzjoni pubblika (% tal-PDG) | COM | 0.9 | -6.0 | -5.9 | -5.7 | CY | 0.9 | -6.0 | -5.9 | -5.4 | SP | 0.9 | -6.1 | -6.0 | -4.5 | Bilanċ primarju (% tal-PDG) | COM | 3.7 | -3.4 | -3.6 | -3.3 | CY | 3.7 | -3.4 | -3.6 | -3.0 | SP | 3.7 | -3.6 | -3.7 | -2.1 | Bilanċ aġġustat ċiklikament (% tal-PDG) | COM | -0.3 | -5.5 | -5.1 | -5.0 | CY | mhux applikabbli | mhux applikabbli | mhux applikabbli | mhux applikabbli | SP1 | -0.2 | -5.6 | -5.1 | -3.5 | Bilanċ strutturali3 (% tal-PDG) | COM | -0.3 | -5.7 | -5.7 | -5.0 | CY | mhux applikabbli | mhux applikabbli | mhux applikabbli | mhux applikabbli | SP | -0.2 | -5.6 | -5.2 | -3.6 | Dejn gross tal-gvern (% tal-PDG) | COM | 48.3 | 58.0 | 62.2 | 65.2 | CY | 48.3 | 58.0 | 61.9 | 63.8 | SP | 48.4 | 56.2 | 61.0 | 63.2 | Noti : | 1 Id-differenzi fil-produzzjoni reali u potenzjali u l-bilanċi aġġustati ċiklikament skont il-programmi kif ikkalkulati mill-ġdid mis-servizzi tal-Kummissjoni abbażi tal-informazzjoni fil-programmi. | 2 Ibbażat fuq it-tkabbir potenzjali stmat ta' 2.5%, 1.5%, 1.1% u 1.1% rispettivament fil-perjodu 2009-2012. | 3 Bilanċ aġġustat ċiklikament u jeskludi miżuri ta' darba u miżuri temporanji oħrajn. Miżuri ta' darba u oħrajn temporanji huma 0.3% tal-PDG fl-2009 u 0.7% fl-2010; kollha għat-tnaqqis tal-iżbilanċ. | Sors: | Aġġornament ta' April 2010 tal-Programm ta' Stabbiltà (SP); It-tbassir tas-servizzi tal-ħarifa 2010 tal-Kummissjoni (COM); Il-kalkoli tas-servizzi tal-Kummissjoni | IL-FINLANDJA Proċedura ta' żbilanċ eċċessiv u r-rakkomandazzjonijiet l-aktar riċenti L-impatt tat-tnaqqis fir-ritmu ekonomiku u stimolu fiskali diskrezzjonali wasslu għal deterjorazzjoni tal-finanzi pubbliċi fil-Finlandja. Skont in-notifika tal-PŻE ta' April 2010 ippreżentata mill-Ministeru tal-Finanzi, l-awtoritajiet immiraw għal defiċit tal-amministrazzjoni pubblika ta' 4.1 % tal-PDG fl-2010. Il-previżjoni tas-servizzi tal-Kummissjoni tar-rebbiegħa pprevediet żbilanċ kemm kemm iżgħar ta' 3.8 % tal-PGD fl-2010. F'dan l-isfond, fit-13 ta' Lulju 2010, il-Kunsill iddeċieda li kien jeżisti defiċit eċċessiv u indirizza rakkomandazzjonijiet lill-Finlandja f'konformità mal-Artikolu 126(7) TFUE bl-għan li tinġieb fi tmiem is-sitwazzjoni ta' defiċit eċċessiv tal-amministrazzjoni pubblika sal-2011[7]. Fir-rakkomandazzjonijiet tiegħu, il-Kunsill stabbilixxa skadenza tat-13 ta' Jannar 2011 sabiex tittieħed azzjoni effikaċi. Il-Kunsill irrakkomanda lill-Finlandja biex tniżżel d-defiċit tal-amministrazzjoni pubblika taħt it-3 % tal-PDG b’mod kredibbli u sostenibbli. Speċifikament għal dan l-għan, l-awtoritajiet Finlandiżi għandhom (a) jimplimentaw il-miżuri fiskali fl-2010 kif previst fl-aħħar aġġornament tal-programm ta' stabbiltà, filwaqt li jiżguraw li l-ksur ippjanat tal-valur ta' referenza ta' 3 % tal-PDG jibqa' mrażżan u temporanju; (b) tiżgura sforz fiskali ta' mill-anqas 0.5 % tal-PDG fl-2011; u (c) tispeċifika miżuri li jiżguraw it-twettiq tal-korrezzjoni ppjanata tad-defiċit eċċessiv fl-2011. Barra minn hekk, il-Kunsill jistieden lill-awtoritajiet Finlandiżi jiżguraw li konsolidazzjoni baġitarja lejn l-għan fuq perjodu ta' żmien medju – surplus strutturali ta' ½ % tal-PDG – jiġi sostnut wara li jkun ikkoreġut id-defiċit eċċessiv. Il-Kummissjoni jeħtieġ li tagħmel valutazzjoni tal-azzjoni meħuda abbażi tal-previżjoni tal-ħarifa tal-2010 tas-servizzi tal-Kummissjoni, li tinkorpora l-miżuri baġitarji tal-2011, kif ukoll l-aġġornamant tal-previżjoni tal-Ministeru tal-Finanzi mill-20 ta' Diċembru 2010. Valutazzjoni tal-azzjoni meħuda Wara d-deterjorazzjoni tal-finanzi pubbliċi minn surpluses konsiderevoli tal-amministrazzjoni pubblika għal defiċit ta' 2.5 % irreġistrati fl-2009, in-notifika tal-PŻE ta' April 2010 bassret li d-defiċit kien se jkompli jikber għal 4.1 % tal-PDG fl-2010. Madankollu, l-aħħar previżjonijiet kemm mis-servizzi tal-Kummissjoni kif ukoll mill-awtoritajiet bassru twessigħ iktar limitat tad-defiċit fl-2010. Il-previżjonijiet suċċessivi mis-servizzi tal-Kummissjoni u mill-awtoritajiet, li jirriflettu konsegwenzi qawwija tal-attività ekonomika rreġistrati mit-tieni kwart tal-2010, irrevedew għall-aħjar il-perspettiva ekonomika u fiskali għall-2010 u anke għas-snin ta' wara. Filwaqt li wara l-bidu tal-PŻE, l-ebda taxxa ġdida jew miżuri ta' nfiq ewlenin ma kienu mħabbra speċjalment għall-2010, it-titjib tal-ambjent ekonomiku xpruna b'mod awtomatiku d-dħul mit-taxxi. Il-previżjonijiet tal-ħarifa 2010 tas-servizzi tal-Kummissjoni bassru proporzjon tad-defiċit ta' 3.1 % tal-PDG fl-2010, li min-naħa tiegħu jtejjeb il-perspettiva għas-snin ta' wara meta mqabbel ma dak li kien mistenni fir-rebbiegħa 2010. Dan huwa eżitu konsiderevolment aħjar mid-defiċit ta' 4.1 % tal-PDG mmirat fin-notifika tal-awtoritajiet ta' April 2010, li saħħet ir-rakkomandazzjonijiet tal-Kunsill tat-13 ta' Lulju 2010. Bl-istess mod, l-aħħar aġġornament tal-previżjoni tal-Ministeru tal-Finanzi minn Diċembru 2010 jistenna li d-defiċit jilħaq 3.2 % tal-PDG fl-2010 (in-notifika tal-PŻE ta' Ottubru 2010 bassret defiċit ta' 3.3 % tal-PDG). Bħala aggregat, il-politika fiskali kienet waħda ta' espansjoni fl-2010. Il-previżjoni tal-ħarifa 2010 tas-servizzi tal-Kummissjoni tistma li l-bilanċ strutturali jkun iddagħajjef b'punt (1) perċentwali fl-2010, li jirrifletti s-sehem tal-programm ta' stimolu fiskali implimentat f'dik is-sena. Il-programm ta' stimolu kien imwettaq kif pjanat fl-aħħar aġġornament tal-programm ta' stabbiltà ta' Frar 2010 u anke kif irrakkomandat mill-Kunsill. Il-Kummissjoni għalhekk tikkonkludi li l-Finlandja segwiet ir-rakkomandazzjonijiet tal-Kunsill, filwaqt li żgurat li l-ksur ippjanat tal-valur ta' referenza ta' 3 % tal-PDG se jibqa' mrażżan u temporanju. Għall-2011, il-perspettiva tad-defiċit tjiebet konsiderevolment mill-aġġornament ta' Frar 2010 tal-programm ta' stabbiltà li bassar defiċit ta' 3.0 % tal-PDG għal dik is-sena. Il-previżjonijiet tal-ħarifa 2010 tas-servizzi tal-Kummissjoni jbassru defiċit ta' 1.6 % tal-PDG għall-2011. Fl-aħħar previżjoni mill-20 ta' Diċembru 2010, l-awtoritajiet ibassru il-propozjoni tad-defiċit imqabbel mal-PDG ta' 1.3 % (B'mod simili, in-notifika tal-PŻE ta' Ottubru 2010, immirat għal defiċit ta' 1.4 %). Parti kbira ta' dan it-titjib imqabbel mal-previżjonijiet mir-rebbiegħa 2010 hija spjegata mill-eżitu ekonomiku u fiskali aħjar milli mistenni fl-2010, li kien trasferit għall-2011. Madankollu, anke xi żidiet diskrezzjonarji tat-taxxa kienu miftiehma matul l-2010, li tejbu l-bilanċ tal-amministrazzjoni pubblika b'madwar 0.6 % tal-PDG fl-2011. Filwaqt li ma tħabbar l-ebda tnaqqis baġitarju eċċezzjonali, it-tkabbir tan-nefqa wkoll huwa mistenni li jkun moderat, minħabba li xi proġetti ta' investiment li ġejjin mill-pakkett ta' stimolu preċedenti gradwalment qed jitneħħew u l-gvernijiet lokali probabbli jirreaġixxu għal-limitazzjonjiet finanzjarji billi jnaqqsu min-nefqa fil-baġits tagħhom. Kemm l-amministrazzjonijiet ċentrali kif ukoll dawk lokali qed ikomplu jimplimentaw il-programmi fuq tul ta' żmien twil biex jixprunaw il-produttività tas-settur pubbliku, li għandhom iwasslu wkoll għal iffrankar mill-ispejjeż tal-persunal. Il-previżjoni tal-Kummissjoni timplika titjib fil-bilanċ strutturali bi ftit inqas minn punt (1) perċentwali fl-2011. Din l-istima b'mod ġenerali tikkorrispondi għal kejl minn isfel għal fuq tad-daqs tal-miżuri fiskali diskrezzjonali fl-2011. F’dan il-kuntest, il-Kummissjoni tikkonkludi li l-Finlandja żgurat sforz fiskali ta’ mill-inqas ½ punt perċentwali tal-PDG fl-2011 u ħadet azzjoni effikaċi biex sal-2011 ittemm il-qagħda preżenti ta’ defiċit eċċessiv. Konklużjonijiet Bl-informazzjoni li hemm bħalissa, jidher li l-Finlandja ħadet azzjoni li tirrappreżenta progress xieraq lejn il-korrezzjoni tad-defiċit eċċessiv fil-limiti taż-żmien iffissati mill-Kunsill. B’mod partikolari, il-Finlandja ħadet miżuri biex sal-2011 tikkoreġi d-defiċit eċċessiv, filwaqt li tiżgura sforz fiskali adegwat fl-2011, f’konformità mar-rakkomandazzjonijiet tal-Kunsill. Fuq il-bażi ta' din l-istima, il-Kummissjoni tikkunsidra li bħalissa m'huma meħtieġa l-ebda passi oħra fil-proċedura dwar id-defiċit eċċessiv tal-Finlandja. Il-Kummissjoni se tkompli tissorvelja mill-qrib l-iżviluppi baġitarji fil-Finlandja skont it-Trattat u l-Patt ta' Stabbiltà u Tkabbir. Tabella: Tqabbil tal-previżjonijiet makroekonomiċi u baġitarji ewlenin IL-BULGARIJA Proċedura ta' żbilanċ eċċessiv u r-rakkomandazzjonijiet l-aktar riċenti L-impatt tat-tnaqqis fir-ritmu ekonomiku u ż-żidiet fin-nefqa li jirriżultaw minn impenji mdaqqsa konsiderevoli li għamel il-gvern li dalwaqt itemm il-mandat tiegħu qabel l-elezzjonijiet parlamentari ta' nofs is-sena fl-2009 wasslu għal deterjorazzjoni tal-finanzi pubbliċi fil-Bulgarija. Flimkien mat-trasferiment lejn kompożizzjoni ta' tkabbir inqas intensiv fit-taxxi, dan wassal għal defiċit tal-amministrazzjoni pubblika fil-Bulgarija ta' 3.9 % tal-PDG fl-2009 meta mqabbel mas-surplus ta' 1.8 % fl-2008[8]. F'dan l-isfond, fit-13 ta' Lulju 2010, il-Kunsill iddeċieda li kien jeżisti defiċit eċċessiv u indirizza rakkomandazzjonijiet lill-Bulgarija f'konformità mal-Artikolu 126(7) TFUE bl-għan li din is-sitwazzjoni tinġieb fit-tmiem sal-2011[9]. Fir-rakkomandazzjonijiet tiegħu, il-Kunsill stabbilixxa t-13 ta' Jannar 2011 bħala d-data ta' skadenza sabiex tittieħed azzjoni effikaċi B'mod partikolari, il-Kunsill irrakkomanda lill-Bulgarija biex tniżżel id-defiċit tal-amministrazzjoni pubblika għal inqas minn 3 % b'mod kredibbli u sostenibbli mhux iktar tard mill-2011. Għal dan il-għan, speċifikament, l-awtoritajiet Bulgari kienu mistiedna biex (a) tieħdu l-passi neċessarji biex jiġi evitat deterjorament tad-defiċit tal-2010 li jaqbeż il-3.8 % ippjanati tal-PDG; (b) tiżgura sforz fiskali ta' mill-anqas ¾ % tal-PGD fl-2011; u (c) tispeċifika u timplimenta l-miżuri li huma neċessarji biex tikseb il-korrezzjoni tad-defiċit eċċessiv sal-2011. Biex tillimita r-riskji tal-aġġustament, l-awtoritajiet Bulgari kienu rrakkomandati jsaħħu l-governanza fiskali u t-trasparenza billi ssaħħaħ il-kontrolli ta' nfiq tal-Ministeru tal-Finanzi, issaħħaħ in-natura vinkolanti tal-qafas baġitarju tagħha fuq perjodu ta' żmien medju kif ukoll ittejjeb il-monitoraġġ tal-eżekuzzjoni tal-baġit matul is-sena. Il-Kunsill jistabbilixxi l-iskadenza tat-13 ta' Jannar 2011 biex il-gvern Bulgaru jieħu azzjoni effikaċi u jispeċifika l-miżuri li se jkunu neċessarji biex isir progress lejn il-korrezzjoni tad-defiċit eċċessiv. Il-Kummissjoni tagħmel il-valutazzjoni tagħha tal-azzjoni meħuda abbażi tal-previżjoni tal-ħarifa 2010 tas-servizzi tal-Kummissjoni, li tinkorpora l-miżuri baġitarji pjanati fil-baġit 2011 kif ukoll se tikkunsidra informazzjoni addizzjonali pprovduta mill-awtoritajiet Bulgari fl-aħħar ta' Diċembru 2010 u Jannar 2011. Valutazzjoni tal-azzjoni meħuda Fil-previżjonijiet tal-ħarifa 2010 tas-servizzi tal-Kummissjoni, il-proporzjon tad-defiċit tal-amministrazzjoni pubblika mistennija jonqsu għal 3.8 % tal-PDG fl-2010 minn 7.4 % tal-PDG fl-2009, f'konformità mal-mira stabbilita fil-baġit riveduta tal-2010 li jsaħħaħ ir-rakkomandazzjoni tal-Kunsill. Din il-previżjoni hija magħmula fl-isfond ta' perspettiva ekonomika b'mod ġenerali mingħajr tibdiliet wara l-previżjoni tar-rebbiegħa 2010 tas-servizzi tal-Kummissjoni, li saħħet ir-rakkomandazzjonijiet tal-Kunsill tat-13 ta Lulju 2010. Barra minn hekk, tinkludi fattur ta' darba li jgħolli d-defiċit li jirriżulta mill-kanċellazzjoni tad-dejn ta' pajjiżi terzi (0.1 % tal-PDG) u tinkorpora tnaqqis fit-taxxi kurrenti u frankar min-nefqiet kapitali meta mqabbla mal-pjanijiet stabbiliti fil-baġit rivedut tal-2010. L-aħħar previżjonijiet tal-awtoritajiet ibassru proporzjon tad-defiċit ftit aħjar fl-2010 fil-livell ta' 3.6 % tal-PDG. Il-previżjoni tas-servizzi tal-Kummissjoni tissuġġerixxi titjib fil-bilanċ strutturali ta’ madwar 1½ % tal-PDG fl-2010. Il-Kummissjoni għalhekk tikkonkludi li l-eżitu baġitarju tal-2010 huwa mistenni li jkun f'konformità mar-rakkomandazzjoni tal-Kunsill biex tintlaħaq mira tad-defiċit tal-2010 ta' 3.8 % tal-PDG li kienet stipulata fir-reviżjoni tal-baġit 2010. Għall-2011, il-previżjoni tal-ħarifa 2010 tas-servizzi tal-Kummissjoni tbassar defiċit ta' 2.9 % tal-PDG li jimplika tnaqqis tad-defiċit annwali ta' 0.9 % tal-PDG, abbażi tal-preżunzjoni tal-ebda tibdil fil-politika, titjib mistenni fil-perspettiva ekonomika u valutazzjoni prudenti ta' miżuri ta' konsolidazzjoni fiskali pjanati fil-baġit 2011. L-awtoritajiet qed jistennew defiċit ftit iktar baxx ta' 2.5 % tal-PDG, bid-differenza l-biċċa l-kbira spjegata bi projezzjoni iktar ottimista tal-attività ekonomika. Huma se jimmiraw biex jilħqu din il-mira fiskali permezz ta' żieda fid-dħul tal-amministrazzjoni pubblika kkawżata minn irkupru ekonomiku mhux mistenni u minn miżuri li jsaħħu d-dħul, kif ukoll mit-trażżin tat-tkabbir tan-nefqa u titjib fl-effiċjenza tal-infiq. F'termini strutturali, is-servizzi tal-Kummissjoni jipprevedu punti ta' titjib fil-bilanċ strutturali ta’ ¾ % tal-PDG fl-2011. Riskji għall-kisba tal-mira tad-defiċit tal-2011 ħafna drabi jappartjenu għax-xenarju makroekonomiku sottostanti għall-projezzjoni baġitarji għall-2011. Irkupru ekonomiku iktar bil-mod b'kompożizzjoni ta' tkabbir inqas rikka fid-dħul tista' twassal għal tnaqqis mhux mistenni fid-dħul minkejja l-estimi konservattivi tad-dħul baġitarju. Min-naħa tan-nefqa, l-elezzjonijiet lokali u presidenzjali skedati għat-tieni nofs tal-2011 jistgħu joħolqu pressjonijiet addizzjonali fuq l-infiq. Fid-dawl ta’ dawn ir-riskji, l-awtoritajiet Bulgari għandhom jissorveljaw mill-qrib l-iżviluppi baġitarji u għandhom ikunu ppreparati jieħdu miżuri korrettivi fil-każ li dawn ir-riskji jimmaterjalizzaw. F’dan il-kuntest, il-Kummissjoni tikkonkludi li l-Bulgarija żgurat sforz fiskali ta’ ¾ ta’ punt perċentwali tal-PDG u ħadet azzjoni effikaċi biex sal-2011 ittemm il-qagħda preżenti ta’ defiċit eċċessiv. Fl-aħħar nett, sar ċertu progress fil-qasam tal-governanza fiskali u ttieħdu xi inizjattivi li jtejbu l-effiċjenza tal-infiq pubbliku. Kienu miftiehma mas-sħab soċjali miżuri għal riforma ulterjuri tas-sistema tal-pensjonijiet fuq perjodu ta' żmien minn medju sa twil, li l-implimentazzjoni tagħhom se tirrikjedi azzjonijiet leġiżlattivi ulterjuri. Konklużjonijiet Bl-informazzjoni li hemm bħalissa, jidher li l-Bulgarija ħadet azzjoni li tirrappreżenta progress xieraq lejn il-korrezzjoni tad-defiċit eċċessiv fil-limiti taż-żmien iffissati mill-Kunsill. Il-Bulgarija ħadet il-miżuri neċessarji biex tikkoreġi d-defiċit eċċessiv sal-2011 speċjalment billi tevita deterjorazzjoni tad-defiċit tal-2010 lil hinn minn dak ippjanat ta' 3.8 % tal-PDG u billi tilleġiżla sforzi fiskali adegwati fil-baġit tal-2011, f'konformità mar-rakkomandazzonijiet tal-Kunsill. Barra minn hekk, il-Kummissjoni hija tal-opinjoni li l-Bulgarija teħtieġ tkun iktar effikaċi fit-tisħiħ tan-natura vinkolanti tal-qafas baġitarju fuq perjodu ta' żmien medju f'konformità mar-rakkomandazzjonijiet tal-Kunsill. Fuq il-bażi ta' din il-valutazzjoni, il-Kummissjoni tikkunsidra li bħalissa m'huma meħtieġa l-ebda passi oħra fil-proċedura dwar id-defiċit eċċessiv tal-Bulgarija. Il-Kummissjoni se tkompli timmonitorja mill-qrib l-iżviluppi baġitarji fil-Bulgarija skont it-Trattat u l-Patt ta' Stabbiltà u Tkabbir. Tabella: Tqabbil tal-previżjonijiet makroekonomiċi u baġitarji ewlenin ID-DANIMARKA Proċedura ta' żbilanċ eċċessiv u r-rakkomandazzjonijiet l-aktar riċenti L-impatt tat-tnaqqis fir-ritmu ekonomiku u stimolu fiskali diskrezzjonali wasslu għal deterjorazzjoni tal-finanzi pubbliċi fid-Danimarka. Il-bilanċ tal-amministrazzjoni pubblika inbidel minn surplus ta' 3.2 % tal-PDG fl-2008 f'defiċit ta' 2.7 % tal-PDG fl-2009, jiġifieri kiber mingħajr mistenni għal 5.5 % tal-PDG fl-2010. F’dan l-isfond, fis-13 ta’ Lulju 2010, il-Kunsill iddeċieda li kien hemm defiċit eċċessiv u indirizza rakkomandazzjonijiet lid-Danimarka f’konformità mal-Artikolu 126(7) tat-Trattat TFUE bil-għan li sal-2013 din il-qagħda ta' defiċit eċċessiv tal-gvern tinġieb fi timiemha[10]. Fir-rakkomandazzjonijiet tiegħu, il-Kunsill stabbilixxa l-iskadenza tas-13 ta' Jannar 2011 biex tittieħed azzjoni effikaċi. Il-Kunsill irrakkomanda lid-Danimarka biex tniżżel id-defiċit tal-amministrazzjoni pubblika għal taħt it-3 % tal-PGD b'mod kredibbli u sostenibbli billi tittieħed azzjoni f'qafas ta' perjodu ta' żmien medju. B’mod speċifiku, għal dan il-għan, l-awtoritajiet Daniżi għandhom: (a) jimplimentaw il-miżuri fiskali fl-2010 kif previst fl-aħħar aġġornament tal-programm ta' konverġenza u jibdew il-konsolidazzjoni fl-2011 sabiex sal-2013 inaqqsu d-defiċit taħt il-valur ta' referenza. (b) jiżguraw sforz fiskali annwali medju ta’ mill-inqas 0.5 % tal-PGD matul il-perjodu 2011-2013; (c) jispeċifikaw u jimplimentaw b'mod rigoruż il-miżuri li huma neċessarji għall-korrezzjoni tad-defiċit eċċessiv sal-2013 jekk il-kundizzjonijiet ċikliċi jippermettu u jħaffu t-tnaqqis tad-defiċit jekk il-kundizzjonijiet ekonomiċi jew baġitarji jkunu aħjar minn dawk mistennija bħalissa. Il-Kummissjoni tagħmel il-valutazzjoni tagħha abbażi tal-previżjoni tal-ħarifa 2010 tas-servizzi tal-Kummissjoni u fid-dawl tal-baġit 2011, il-previżjoni tal-gvern ta' Diċembru u l-miżuri ta' konsolidazzjoni ippreżentati mill-gvern fil-25 ta' Mejju. Il-valutazzjoni tikkunsidra wkoll l-informazzjoni dwar azzjoni effikaċi meħuda pprovduta mill-Ministeru tal-Finanzi Daniż lill-Kummissjoni fit-13 ta' Jannar 2011. Valutazzjoni tal-azzjoni meħuda Il-previżjoni tal-ħarifa 2010 tas-servizzi tal-Kummissjoni jiġbdu l-attenzjoni għal titjib fil-bilanċ baġitarju tal-amministrazzjoni pubblika ta' 1.6 punti perċentwali bejn l-2010 u l-2012 (minn -5.1 % tal-PDG fl-2010 għal -3.5 % tal-PDG fl-2012). Fl-aħħar aġġornament makroekonomiku tagħhom (Diċembru 2010), l-awtoritajiet Daniżi pprojettaw il-proporzjon tad-defiċit fil-livell ta' 3.6 % tal-PDG fl-2010[11], li żdied għal 4.7 % tal-PDG fl-2011 qabel naqas għal 3.4 % tal-PDG fl-2012, li huwa viċin il-valur ta' referenza tas-sena ta' qabel il-limitu ta' żmien stabbilit mill-Kunsill. F'Mejju 2010, il-Gvern Daniż żgura appoġġ parlamentari għal sett ta' miżuri ta' konsolidazzjoni maħsuba biex jissodisfaw ir-rakkomandazzjonijiet tal-PŻE. Il-miżuri jinkludu il-posponiment ta' tnaqqis tat-taxxa pjanat preċedentement u s-sospensjoni temporanja tal-indiċizzazzjoni awtomatika ta' diversi livelli limitu tat-taxxa (magħrufa bħala §20 regulation) sal-2014 , ir-riforma u t-tqassir tal-perjodu ta' benefiċċju tal-qgħad minn erba' snin għal sentejn u l-introduzzjoni ta' limitu massimu fuq tnaqqis ta' miżati għal sħubijiet ma' trejdunjins. Barra minn hekk, it-tkabbir tal-konsum tal-gvern huwa ristrett bejn l-2011 u l-2013. Il-miżuri mill-pakkett ta' konsolidazzjoni ta' Mejju diġà kienu introdotti f'liġi kif irrakkomandat mill-Kunsill. Barra minn hekk, il-baġit għall-2011 jerġa' jikkonferma l-intenzjoni tal-gvern li jrażżan it-tkabbir tal-konsum tal-gvern. Emendi għal mod kif inhuma ffinanzjati l-muniċipalitajiet u n-nefqiet tagħhom ikkontrollati għandhom inaqqsu r-riskju ta' infiq ikbar milli pjanat[12]. Il-Kummissjoni għalhekk tikkonkludi li d-Danimarka segwiet ir-rakkomandazzjoni tal-Kunsill biex timplimenta l-miżuri fiskali fl-2010 kif previst fl-aħħar aġġornament tal-programm ta' konverġenza u tibda l-konsolidazzjoni fl-2011. L-isforz ta' konsolidazzjoni annwali medju mistenni minn dawn il-miżuri matul il-perjodu 2011 sa 2013 jammonta għal madwar ½ % tal-PDG li huwa konformi mar-rakkomandazzjoni tal-Kunsill. Madankollu, filwaqt li huwa previst titjib konsiderevoli fil-bilanċ tal-baġit sal-2012, il-bilanċ strutturali huwa stmat li se jiddeterjora ftit matul il-perjodu. Il-potenzjal sottostanti tat-tkabbir tal-produzzjoni bejn l-2010 u l-2013, stmat skont il-metodoloġija komuni miftiehma, se jkun bass ħafna li mhux normali u jista' jindika ċertu inċertezzi fil-kalkolu tal-potenzjal tal-produzzjoni tad-Danimarka bħalissa. Fl-isfond tal-miżuri ta' konsolidazzjoni msemmija hawn fuq, il-Kummissjoni bħalissa ma għandha l-ebda indikazzjoni li l-isforz fiskali rrakkomandat f'termini tal-bilanċ strutturali medju annwali jista' jintlaħaq fil-qafas ta' perjodu ta' żmien medju bejn l-2011 u l-2013. Għalhekk, tqis li d-Danimarka, abbażi tal-informazzjoni attwali, ħadet azzjoni effikaċi sabiex ittemm is-sitwazzjoni preżenti ta' defiċit eċċessiv sal-2013. Konklużjonijiet Bl-informazzjoni li hemm bħalissa, jidher li d-Danimarka ħadet azzjoni li tirrappreżenta progress xieraq lejn il-korrezzjoni tad-defiċit eċċessiv fil-limiti taż-żmien iffissati mill-Kunsill. B'mod partikolari id-Danimarka implimentat il-miżuri fiskali fl-2010 kif pjanat fl-aħħar aġġornament tal-programm ta' konverġenza u bdiet il-konsolidazzjoni fl-2011, f'konformità mar-rakkomandazzjonijiet tal-Kunsill. Fuq il-bażi ta' din il-valutazzjoni, il-Kummissjoni tikkunsidra li bħalissa m'huma meħtieġa l-ebda passi oħra fil-proċedura dwar id-defiċit eċċessiv tad-Danimarka. Il-Kummissjoni se tkompli timmonitorja mill-qrib l-iżviluppi baġitarji fid-Danimarkal skont it-Trattat u l-Patt ta' Stabbiltà u Tkabbir. Tabella 1: Tqabbil tal-previżjonijiet makroekonomiċi u baġitarji ewlenin [1] Għal kull Stat Membru, il-valutazzjoni tal-azzjoni meħuda wara l-perjodu ta' skadenza ta' 6 xhur fir-rakkomandazzjonijiet, kienet ikkomunikata lill-Kunsill. Il-Komunikazzjonijiet kollha tal-Kummissjoni kif ukoll dokumenti oħra relatati mal-PŻE għal kull Stat Membru (tal-passat u li għaddejjin bħalissa) huma disponibbli fuq: http://ec.europa.eu/economy_finance/sgp/deficit/countries/index_en.htm [2] ĠU L 209, 2.8.1997, p. 6. [3] “Speċifikazzjonijiet dwar l-implimentazzjoni tal-Patt ta' Stabbiltà u Tkabbir Ekonomiku u l-linji gwida dwar il-format u l-kontenut ta' programmi ta' stabbiltà u konverġenza”, approvati mill-Kunsill tal-ECOFIN tas-10 ta’ Novembru 2009 li jinsab fis-sit elettroniku: http://ec.europa.eu/economy_finance/sgp/deficit/legal_texts/index_en.htm. [4] Id-dokumenti kollha marbuta mal-PŻE għal Ċipru jinsabu fil-websajt li ġejja: http://ec.europa.eu/economy_finance/sgp/deficit/countries/cyprus_en.htm [5] Il-previżjonijiet tal-ħarifa 2010 tas-servizzi tal-Kummissjoni kienu ppubblikati fid-29 ta' Novembru 2010. Id-data tal-għeluq kienet il-15 ta' Novembru 2010. [6] Il-Liġi dwar il-Baġit għall-2011 kienet adottata mill-Parlament fl-16 ta’ Diċembru 2010. [7] Id-dokumenti kollha marbuta mal-PŻE għall-Finlandja jinsabu fil-websajt li ġejja:http://ec.europa.eu/economy_finance/sgp/deficit/countries/finland_en.htm [8] Permezz tan-notifika tal-PŻE ta' Ottubru 2010, ir-riżultati tal-bilanċ tal-amministrazzjoni pubblika fl-2008 u l-2009 kienu riveduti għal bilanċi pożittivi ta' 1.7 % u defiċit ta' 4.7 % tal-PDG rispettivament. Ir-raġunijiet ewlenin inkludew bidliet metodoloġiċi fir-rigward tal-introduzzjoni ta' rreġistrar tal-pagamenti aġġustat bil-ħin għal ċertu dħul mit-taxxa kif ukoll xi obbligi addizzjonali tal-gvern żvelati fit-tieni nofs tal-2010. [9] Id-dokumenti kollha marbuta mal-PŻE għall-Bulgarija jinsabu fuq il-websajt li ġejja:http://ec.europa.eu/economy_finance/sgp/deficit/countries/bulgaria_en.htm [10] Id-dokumenti kollha relatati mal-PŻE għad-Danimarka jinsabu fil-websajt li ġejja: : http://ec.europa.eu/economy_finance/sgp/deficit/countries/denmark_en.htm [11] Il-bilanċ baġitarju tal-Gvern Daniż tal-2010 huwa iktar baxx mill-previżjoni tal-ħarifa 2010 tas-servizzi tal-Kummissjoni primarjament minħabba tqawwija temporanja u mhux mistennija tad-dħul tat-taxxa mill-fondi tal-pensjoni li ma kienx inkluż fil-previżjoni tas-servizzi tal-Kummissjoni. [12] Żewġ inizjattivi ulterjuri li għaddejjin bħalissa probabbli se jkollhom implikazzjonijiet baġitarji fis-snin li ġejjin. L-ewwel, bħalissa qed tkun innegozjata riforma tal-għotjiet lill-istudenti li tista' tirriżulta fi tnaqqis fil-perjodu taż-żmien tal-għotjiet lill-istudenti. Għalhekk, ir-riforma mistennija tkompli tnaqqas l-infiq tal-gvern. It-tieni, il-gvern ippropona l-eliminazzjoni gradwali tal-iskema tal-irtirar kmieni sal-2034 b'impatt pożittiv mistenni fuq is-sostenibbiltà fuq perjodu ta' żmien twil iżda b'kostijiet baġitarji fuq perjodu ta' żmien qasir. B'mod partikolari, din ir-riforma tista' tirriżulta f'impatt sinifikanti ta' darba fuq il-bilanċ tal-baġit tal-gvern fl-2012. Din in-nefqa ta' darba ma jkollhiex impatt fuq il-korrezzjoni tad-defiċit eċċessiv sal-2013. Bħalissa għadu mhux possibbli li jkunu kkwantifikati b'mod adegwat l-imappti baġitarji ta' dawn iż-żewġ inizjattivi.